open-index/open-wikipedia-markdown huggingface dataset:
זאפ דוקטורס

**זאפ דוקטורס** (באנגלית: **Zap Doctors**) הוא אתר אינטרנט שהושק בשנת 1998 והיה פורטל הבריאות הראשון ברשת הישראלית. הפורטל הוא חלק מקבוצת זאפ גרופ.

בשנת 2008 האתר נרכש חלקית על ידי חברת זאפ, (שנקראה אז דפי זהב). לאחר שלוש שנים קבוצת זאפ גרופ רכשה את האתר באופן מלא.
בשנת 2012 האתר שינה את שמו ל-zap doctors כחלק מתהליך כללי של מיתוג אתרי קבוצת זאפ.

האתר נשען על ארבעה רבדים עיקריים: אינדקסים, תוכן, פורומים ושירותים רפואיים לקהילה. בתחום התוכן, משלב האתר כתבות תוכן, ידיעות חדשותיות, מחקרים ומאמרים מקצועיים של רופאים, וכן מומחים מתחום הרפואה המשלימה ומטפלים מוסמכים לבריאות הנפש.

לצד התוכן מונה המערכת המקצועית של האתר כ-600 פורומים, המנוהלים על ידי רופאים ומטפלים. פורומים אלו מאפשרים לגולשים להתייעץ עם רופאים בכירים בנושאים מגוונים, החל מרפואת עור, נשים, ילדים, עיניים, גיל המעבר (אצל גברים ונשים), כירורגיה פלסטית, וכלה בכושר גופני, תזונה, דיאטות ותחומים רבים אחרים.
באתר ניתן למצוא גם מחשבוני בריאות, מתכוני דיאטה, בדיקת תקינות ראייה מקוונת, אנציקלופדיה רפואית.

באתר קיים מאגר מידע אינטרנטי, לאיתור רופאים, תרופות ומוצרים, לאיתור הרופאים המיומנים ביותר בביצוע מאות הליכים רפואיים, השכיחים ביותר, כגון: צנתור, ניתוח בקע, ניתוח מעקפים ועוד.

בשנת 2011 השיק האתר את הסימפטומייזר (בודק הסימפטומים) - מערכת מקוונת לאבחון עצמי סימפטומטי של מחלות ובעיות רפואיות. מדובר על כלי אינטרנטי, שפותח ונוצר על ידי מומחים רפואיים מאוניברסיטת הרווארד בארצות הברית ומטרתו לסייע לגולשים הסובלים מכאבים ומתסמינים שונים לבחון מהם הגורמים האפשריים לתופעות רפואיות אלה.

## קישורים חיצוניים
* http://www.doctors.co.il/

## הערות שוליים

קטגוריה:אתרי אינטרנט שהושקו ב-1998
קטגוריה:אתרי אינטרנט ישראליים
קטגוריה:קבוצת זאפ
אוגייה

**אוגייה** (בערבית: **أوقية موريتانية**; סימן: **UM**; קוד: **MRU**), שנכתב בעבר "**אוגיה**", הוא המטבע של מאוריטניה. כל אוגיה מהווה חמישה חומים (שפירושו "חמישית").

האוגיה הנוכחית הוצגה בשנת 2018, והחליפה את האוגיה הישנה בשיעור של אוגיה חדשה אחת = 10 אוגיה ישנה, אשר בתורה החליפה את פרנק CFA בשער של אוגיה ישנה אחת = 5 פרנק.

## רקע
### מטבעות
בשנת 1973 הוכנסו למחזור מטבעות בערכים של 1 ⁄ 5 (1 חום), 1, 2, 5, 10 ו-20 אוגייה. זו הייתה השנה היחידה בה הוטבע החום, שכן האוגייה הייתה שווה ערך לחמישה פרנק CFA - חום היה שווה ערך לפרנק (שלא היה לו חלוקה לחלוקה). ההנפקות האחרונות היו ב-2003 (1 אוגייה) וב-2004 (ערכים אחרים). המטבעות מוטבעים במטבעת קרמניצה בסלובקיה. גודל המטבע השתנה מעט בשנת 2009, עם אוגייה מצופה של 1 בהרכב מצופה והונפקה של אוגייה דו-מתכתית של 20 אוגייה. אוגייה דו-מתכתית של 50 אוגייה הונפקה בדצמבר 2010.

### שטרות
בשנת 1973, הנפיק הבנק המרכזי של מאוריטניה (Banque Centrale de Mauritanie) שטרות בערכים של 100, 200 ו-1,000 אוגייה. בשנת 1974, הונפקה סדרה שנייה של שטרות באותם ערכים, כאשר שטרות של 500 אוגייה נוספו בשנת 1979. שטרות הודפסו על ידי Giesecke & Devrient במינכן, החל מההנפקה השנייה.
שטרות ומטבעות חדשים הוצגו בשנת 2004. לשטרות אלה חזיתות חדשות לחלוטין והווינייטות בגבם עוצבו מחדש כדי להתאים להקטנת הגודל. ערך 2,000 אוגייה הוא חדש לחלוטין.

כל שטרות האוגויה, מלבד שטרות של 100 ו-200, מציגים את הערכים בספרות ערביות בתוך טלאי הולוגרפי בחלק הקדמי הימני. המספרים הסידוריים של כל הערכים מופיעים כעת אופקית בחלק השמאלי העליון והתחתון במרכז, ואנכית בקצה הימני, כאשר כולם מעוצבים עם קידומת בת 2 תווים, מספר סידורי בן 7 ספרות וסיומת בת תו אחד.
שטר חדש לגמרי של 5,000 אוגיה מיום 28 בנובמבר 2009 הוצג ב-8 באוגוסט 2010, ולאחר מכן הוצג שטר חדש של 2,000 אוגיה מיום 28 בנובמבר 2011, שהונפק ב-1 בפברואר 2012.

## גלריה

קובץ:Ouguiya 1.png
קובץ:100 Mauritania Ouguiya observe.jpg
קובץ:Ouguiya 2.png

## קישורים חיצוניים

קטגוריה:מטבעות אפריקה
אורלנדו בנט

**אורלנדו בנט** (באנגלית: **Orlando Bennett**; נולד ב-12 באוקטובר 1999) הוא אתלט ג'מייקני, סגן אלוף עולם (טוקיו 2025) וזוכה מדליית ארד באליפות צפון אמריקה, מרכז אמריקה והקריביים (פריפורט 2022) בריצת 110 מטר משוכות.

## ביוגרפיה
### 2018
#### סגן אלוף עולם עד גיל 20
באליפות העולם עד גיל 20 שנערכה בטמפרה שבפינלנד ביולי זכה במדליית כסף בריצת 110 מטר משוכות בתוצאה של 13.33 שניות.

### 2019
באליפות העולם שנערכה בדוחה שבקטר בספטמבר-אוקטובר סיים במקום 19 בריצת 110 מטר משוכות בתוצאה של 13.60 שניות.

### 2021
#### אלוף צפון אמריקה, מרכז אמריקה והקריביים עד גיל 23
באליפות צפון אמריקה, מרכז אמריקה והקריביים עד גיל 23 שנערכה בסן חוסה שבקוסטה ריקה ביולי זכה במדליית זהב בריצת 110 מטר משוכות בתוצאה של 13.65 שניות.

### 2022
באליפות העולם שנערכה ביוג'ין שבאורגון, ארצות הברית, ביולי, סיים במקום 22 בריצת 110 מטר משוכות בתוצאה של 13.67 שניות.

במשחקי חבר העמים הבריטי שנערכו בברמינגהאם שבממלכה המאוחדת באוגוסט סיים במקום חמישי בריצת 110 מטר משוכות בתוצאה של 13.43 שניות.

#### מדליית ארד באליפות צפון אמריקה, מרכז אמריקה והקריביים
באליפות צפון אמריקה, מרכז אמריקה והקריביים שנערכה בהמשך החודש זכה במדליית ארד בריצת 110 מטר משוכות בשיא אישי חדש של 13.18 שניות.

### 2023
באליפות העולם שנערכה בבודפשט שבהונגריה באווגסט סיים במקום 14 בריצת 110 מטר משוכות בתוצאה של 13.34 שניות.

### 2024
באולימפיאדת פריז שנערכה באוגוסט סיים במקום שביעי בריצת 110 מטר משוכות בתוצאה של 13.34 שניות, לאחר שבשלב חצי הגמר קבע שיא אישי חדש של 13.09 שניות.

### 2025
#### סגן אלוף עולם
באליפות העולם שנערכה בטוקיו שביפן בספטמבר זכה במדליית כסף בריצת 110 מטר משוכות בשיא אישי חדש של 13.08 שניות, אחרי קורדל טינץ' מארצות הברית (12.99 שניות) ולפני בן ארצו טיילר מייסון (13.12 שניות).

## שיאים אישיים
### אצטדיון
* ריצת 110 מטר משוכות: 13.08 שניות (2025)

## קישורים חיצוניים

## הערות שוליים

קטגוריה:אצנים ג'מייקנים
קטגוריה:רצי משוכות ג'מייקנים
קטגוריה:אתלטים באולימפיאדת פריז (2024)
קטגוריה:משתתפים ג'מייקנים באולימפיאדת פריז (2024)
קטגוריה:ג'מייקנים שנולדו ב-1999
בית הספר יהל"ם (רמת גן)

**בית הספר יהל"ם** הוא בית ספר יסודי הנמצא במרכז העיר **רמת גן** בפינת הרחובות קריניצי-הרא"ה.

בשנת 2023 למדו בכיתות א' עד ח' בבית הספר 220 בנים ו-201 בנות, מתוכם 5.5% עולים חדשים, ולימדו בו 4 מורים ו-29 מורות. זהו בית ספר על-אזורי ציבורי צומח, אחד מ-20 בתי הספר בארץ המחנכים ברוח הגישה המונטסורית ובהתאם לכללים ולדרישות משרד החינוך.

## היסטוריה
בית הספר הראשון ברמת גן (אז עיר גנים) ושמו "בית הספר העממי" הוקם בשנת 1925 על ידי ד"ר יהודה ליב מטמון. בית הספר פעל בצריף קטן על הגבעה עליה קם לימים "גן שאול". בתקופה זאת מנתה אוכלוסיית עיר גנים פחות מ-1,000 איש. בשנת 1929 עבר בית הספר לצריף גדול יותר ברחוב ארלוזורוב ומשם, בשנת 1931, לרחוב ביאליק פינת רחוב צומת לבבי. בשנת 1934 הוכר בית הספר כמוסד חינוכי פרטי בשם "אוהל שם" בניהולו של ד"ר אלכסנדר קולר. בבית הספר למדו אז 14 תלמידים מכל הגילאים.

בשנת 1935 רכש ד"ר אלכסנדר קולר מאברהם קריניצי חלקת אדמה ברחוב יהל"ם (השם שונה בשנת 1970 לרחוב קיניצי) פינת רחוב הרא"ה, לשם בניית מבנה עבור גימנסיה "אוהל שם". אבן הפינה הונחה בשנת 1935 וחנוכת בית הספר התקיימה בשנת 1940.

לאור ריבוי התלמידים בבית הספר העממי, החליטה המועצה בשנת 1943 לרכוש מד"ר קולר את המבנה החדש כדי לאפשר את הרחבתו של בית הספר העממי, שקיבל לימים את השם "בית ספר יהל"ם", על שמו של יהודה לייב מוצקין). תלמידי הגימנסיה עברו למבנה ברחוב רוקח בעיר.

בית הספר יהל"ם המשיך לגדול ולהתפתח. בשנת 1979 נחנך בו עולם התעמלות ובשנת 1981 חדר כושר לזכרו של סמל שמואל פישטיין, תלמיד בית הספר שנפל במלחמת יום הכיפורים.

בשנת 2021 הוקם אגף חדש. בית הספר עבר שיפוץ מקיף במטרה להתאימו ליעודו. הכיתות מאובזרות ברוח החינוך המונטסורי. בכל כיתה יש מטבח, ריהוט מותאם ועזרים תומכי למידה. השיטה מיושמת לכיתות א' -ה' בלבד.

דר אלכסנדר קולר.jpg|שלט לזכרו של ד"ר אלכסנדר קולר מוצב בכניסה לבית הספר יהל"ם ברחוב קריניצי
בית הספר הראשון.jpg|שלט המציין את מיקומו של בית הספר הראשון ברמת גן מוצב ברחוב ביאליק 42


## קישורים חיצוניים
* 

## הערות שוליים

יהל"ם
קטגוריה:בתי ספר יסודיים בישראל
אתלטיקו מורליה

**אתלטיקו מורליה** (בספרדית: **Club Atlético Morelia**) הוא מועדון כדורגל ממקסיקו. המועדון שיחק בעבר בליגת העל המקסיקנית וכיום משחק בליגת המשנה המקסיקנית.

## היסטוריה
המועדון הוקם בעיר מורליה בשנת 1947. בשנת 1950 שונה שמו ל-**Club Deportivo Morelia**. הוא היה בין הקבוצות ששיחקו בעונה הראשונה של הליגה השנייה המקסיקנית. לקראת עונת 1957/1958 הוא העפיל לליגת העל המקסיקנית ושיחק בה עד 1968.

בשנת 1974 שונה שם הקבוצה ל-**Club Atlético Morelia**. בעקבות עונה מוצלחת היא העפילה בפעם השנייה לליגה הבכירה לקראת עונת 1981/1982.

בשנת 1996 נרכשה הקבוצה על ידי חברת TV Azteca, ובשנת 1999 החלה לשחק תחת שם **Club Monarcas Morelia**.

בשנת 2000, לאחר כ־70 שנים מאז ייסודה, זכתה הקבוצה באליפות ליגת העל המקסיקנית. כ-100 אלף מתושבי העיר השתתפו בחגיגות הזכייה. בשנת 2013 זכתה הקבוצה לראשונה בתחרות הגביע המקסיקני.

בסיום עונת 2014/2015 ירדה הקבוצה לליגת המשנה. במאי 2020 דווח כי הקבוצה תעבור לעיר מסטלאן ותמשיך לפעול תחת השם "מסטלאן". בעלי הקבוצה ביקשו 400 מיליון פסו מקסיקני מרשויות מיצ'ואקאן כדי להשאיר את המועדון בעיר בה נוסד. המהלך עורר ביקורת בתקשורת ובקרב האוהדים.

ביוני 2020 הודיעה הנהלת הליגה כי קבוצת "זקטפק" תעבור לעיר מורליה. למחרת סוכם שהקבוצה תקבל מחדש את השם **Club Atlético Morelia**, כפי שהיה עד לשנת 1999. בעלי הקבוצה רכשו את הזכויות לשם ולסמל המקוריים של המועדון.

בשנת 2022 זכתה הקבוצה באליפות הליגה. בעונת 2025/2026 היא משחקת בליגה הבכירה.

## קישורים חיצוניים

* 

קטגוריה:קבוצות כדורגל מקסיקניות
קטגוריה:קבוצות כדורגל שהוקמו ב-1950
טיילר מייסון

**טיילר מייסון** (באנגלית: **Tyler Mason**; נולד ב-15 בנובמבר 1995) הוא אתלט ג'מייקני, זוכה מדליית ארד באליפות עולם (טוקיו 2025) בריצת 110 מטר משוכות.

## ביוגרפיה
### 2014
#### סגן אלוף עולם עד גיל 20
באליפות העולם עד גיל 20 שנערכה ביוג'ין שבאורגון, ארצות הברית, ביולי, זכה במדליית כסף בריצת 110 מטר משוכות בשיא אזורי חדש עד גיל 20 של 13.06 שניות.

### 2016
#### מדליית ארד באליפות צפון אמריקה, מרכז אמריקה והקריביים עד גיל 23
באליפות צפון אמריקה, מרכז אמריקה והקריביים עד גיל 23 שנערכה בסן סלוודור שבאל סלוודור ביולי זכה במדליית ארד בריצת 110 מטר משוכות בתוצאה של 13.67 שניות.

### 2025
#### מדליית ארד באליפות עולם
באליפות העולם שנערכה בטוקיו שביפן בספטמבר זכה במדליית ארד בריצת 110 מטר משוכות בתוצאה של 13.12 שניות השווה לשיאו האישי, אחרי קורדל טינץ' מארצות הברית (12.99 שניות) ובן ארצו אורלנדו בנט (13.08 שניות).

## שיאים אישיים
### אצטדיון
* ריצת 110 מטר משוכות: 13.12 שניות (2023)

### אולם
* ריצת 60 מטר משוכות: 7.65 שניות (2024)

## קישורים חיצוניים

קטגוריה:רצי משוכות ג'מייקנים
קטגוריה:ג'מייקנים שנולדו ב-1995
אוטו לאש

**אוטו לאש** (בגרמנית: **Otto Lasch**; 25 ביוני 1893 – 29 באפריל 1971) היה גנרל בוורמאכט במלחמת העולם השנייה. בסוף המלחמה פיקד על חיל המצב של העיר קניגסברג.

## ביוגרפיה
### קריירה מוקדמת
אוטו לאש נולד בעיר פְלֶס שבשלזיה, שהשתייכה אז לאימפריה הגרמנית (במאה ה-21: העיר פשצ'ינה בפרובינציה שלזיה של פולין). בשנת 1913 התגייס לצבא הגרמני הקיסרי, והצטרף לגדוד יגרים "דוכס ביסמרק" בעיר קולם שבפרוסיה המערבית. במסגרת הגדוד עבר הכשרה לקצונה ובאוגוסט 1914 הועלה לדרגת סגן משנה. לחם במלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה.

לאחר המלחמה הצטרף לפרייקור, ולאחר מכן הצטרף למשטרת הסדר של רפובליקת ויימאר. שירת במשטרת העיר ברסלאו. בשנת 1935 עבר לשרת בוורמאכט, שם קיבל דרגת מיור בהתאם לדרגתו במשטרה. הוא שירת כעוזר ראש מטה רגימנט חיל רגלים. בשנת 1936 הועלה לדרגת אוברסטלוטננט ומונה למפקד גדוד בדיוויזיה ה-21.

### מלחמת העולם השנייה
אוטו לאש לחם עם הגדוד שלו במהלך הפלישה לפולין. באוקטובר 1939 הועלה לדרגת אוברסט ומונה למפקד רגימנט מס' 43 של הדיוויזיה הראשונה. הוא השתתף המערכה על צרפת. במהלך מבצע ברברוסה רגימנט שבפיקודו (כחלק מקבוצת ארמיות צפון השתתף בכיבוש ריגה, נארווה והגיע לפאתי לנינגרד. על חלקו בכיבוש ריגה הוענק לאוטו לאש צלב האבירים. ב-1 באוגוסט 1942 הועלה לדרגת גנרל מיור ומונה למפקד הדיוויזיה ה-217 ופיקד עליה במהלך המצור על לנינגרד. באפריל 1943 הוא הועלה לדרגת לוטננט גנרל. בנובמבר 1943 הועבר למערב אוקראינה שם מונה לפקד על הדיוויזיה ה-349, עמה השתתף בקרבות בלימה ליד לבוב. בספטמבר 1944 הועבר לחזית המערבית, שם מונה לפקד על הקורפוס ה-64. בנובמבר 1944 הועבר לפרוסיה המזרחית. הוא הועלה לדרגת גנרל חיל הרגלים והוענק לו עלי אלון לצלב האבירים. בינואר 1945, עם התקדמות הצבא האדום בתוך פרוסיה המזרחית, מונה אוטו לאש למפקד חיל המצב של העיר קניגסברג והסביבה. הוא פיקד על הגנת קניגסברג במשך כחודשיים וחצי, בתחילת אפריל 1945, כשהבין שאפסו הסיכויים להמשיך להחזיק מעמד, הוציא פקודה לחייליו להיכנע ומסר את העיר לידי הצבא האדום. על כך נשפט (שלא בפניו) ונידון למוות. אשתו ובנותיו הושמו במאסר בברלין (שוחררו במאי 1945 לאחר כניעת גרמניה הנאצית).
### לאחר המלחמה
אוטו לאש הוחזק במחנה שבויים ליד עיר וורקוטה בברית המועצות. בשנת 1948 נשפט ל־25 שנות מאסר באשמת ביצוע פשעי מלחמה. בשנת 1955 שוחרר מהשבי והוחזר לגרמניה המערבית. התגורר בבון, עד למותו בשנת 1971. במהלך שנות ה-60 הוציא שני סרי זיכרונות על קרבות קניגסברג ועל שהייתו בשבי בברית המועצות.

## קישורים חיצוניים

* אוטו לאש באתר lexikon-der-wehrmacht 
* 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים עם עלי אלון
קטגוריה:מפקדי גייסות גרמניה במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:גרמנים שנשבו במלחמת העולם השנייה
קטגוריה:כותבי זיכרונות
קטגוריה:גרמנים שנולדו ב-1893
קטגוריה:גרמנים שנפטרו ב-1971
המשמר הלאומי של א-סווידא

**המשמר הלאומי** (בערבית: **الحرس الوطني**) הוא ארגון צבאי דרוזי במחוז א-סווידא שבדרום סוריה. הארגון הוכרז ב-23 באוגוסט 2025 ככוח מאוחד שתפקידו להתמודד עם אירועי טרור, הפרות סדר ופשיעה חמורה.

## הקמה
ב-23 באוגוסט 2025 הכריזו מספר קבוצות חמושות במחוז א-סווידא שבדרום סוריה על איחודן תחת השם "המשמר הלאומי". מטרת המהלך, לפי הצהרת היסוד, הייתה להקים כוח מאורגן ויציב להגנה על ההר ותושביו. הקבוצות הצהירו על נאמנותן המוחלטת להנהגה הרוחנית של השייח' חכמת אל-היג'רי, וזכו לתמיכת עשרות מיליציות נוספות שהתאחדו עמן בהמשך.

## מבנה
### מבנה צבאי
* מערך המודיעין - אחראי על תיאום עם כוחות הביטחון הפנימיים והשגת מודיעין לסיכול תקיפות על ידי צבא סוריה, מפקד עליו בריגדיר גנרל שכיב אג'וד נאסר.
* חטיבה 164 - הגדוד הראשי של המשמר הלאומי, בעבר הוא היה בצבא הסורי.
* חטיבת הגנת הנשים - החטיבה אחראית על הגנה על הנשים במחוז א-סווידא וסיכול פשע, טרור ואלימות, בחטיבה יש 800 לוחמות.
* חטיבת גברים של כבוד - החטיבה בעבר הייתה מיליציה משמעותית בדרום סוריה, אך לאחר שהצטרפה למשמר היא הפכה לחטיבה צבאית ושולב אליה מיליציות נוספות.

## ראו גם
* הוועדה המשפטית העליונה בא-סווידא
* דרוזים בסוריה

## הערות שוליים

2025 09
קטגוריה:דרוזים בסוריה
קטגוריה:א-סווידא (מחוז)
קטגוריה:2025 בפוליטיקה
קטגוריה:2025 בסוריה
אלכסנדר סטנקוביץ'

**אלכסנדר סטנקוביץ**' (בסרבית: **Александар Станковић**, באיטלקית: **Aleksandar Stanković**; נולד ב-3 באוגוסט 2005 במילאנו שבאיטליה) הוא כדורגלן סרבי-איטלקי המשחק בעמדת הקשר האחורי בקבוצת קלאב ברוז' מליגת העל הבלגית.

## קריירת מועדונים
סטנקוביץ' גדל במחלקת הנוער של אינטר מילאנו. ב-3 ביולי 2024 הושאל ללוצרן מליגת העל השווייצרית למשך עונת . הוא ערך 38 הופעות ליגה במהלך תקופת ההשאלה, בהן הבקיע שלושה שערים.

ב-24 ביולי 2025 חתם על חוזה לארבע שנים בקלאב ברוז' מליגת העל הבלגית. ב-1 באוגוסט ערך את הופעת הבכורה שלו במועדון, בהפסד 1–2 למכלן במסגרת המחזור השני בליגה לעונת . ב-27 באוגוסט הבקיע את שער הבכורה שלו במועדון, בניצחון 0–6 על גלאזגו ריינג'רס במסגרת פליי-אוף ההעפלה לליגת האלופות לעונת 2025/2026. ב-18 בספטמבר ערך את הופעת הבכורה שלו בליגת האלופות, בניצחון 1–4 על מונקו במסגרת שלב הבתים של הטורניר.

## חיים אישיים
סטנקוביץ' הוא בנו של כדורגלן אינטר מילאנו ונבחרת סרביה בעבר דיאן סטנקוביץ'. אחיו פיליפ  גם הוא כדורגלן, ומשחק בקבוצת ונציה. אמו אנה היא ממוצא סלובני. דודו מצד אמו הוא כדורגלן נבחרת סלובניה בעבר מילנקו אצ'ימוביץ' .

## קישורים חיצוניים

## הערות שוליים

קטגוריה:כדורגלנים סרבים
קטגוריה:קשרי כדורגל סרבים
קטגוריה:כדורגלנים איטלקים
קטגוריה:קשרי כדורגל איטלקים
קטגוריה:כדורגלני אינטר מילאנו
קטגוריה:כדורגלני לוצרן
קטגוריה:כדורגלני קלאב ברוז'
קטגוריה:סרבים שנולדו ב-2005
קטגוריה:איטלקים שנולדו ב-2005
המפולת בטארסין (2025)

**מפולת האדמה בטראסין** (באנגלית: **2025 Tarasin landslide**) התרחשה ב־31 באוגוסט 2025, הרסה את הכפר טראסין שבהרי מרה במרכז דארפור, במערב סודאן, והמיתה בין 375 ל-1,500 איש.

## האירוע
מפולת האדמה אירעה ב־31 באוגוסט 2025, בשעה 17:00 לפי שעון מרכז אפריקה (CAT) בכפר טראסין (המכונה גם טורה, טורה), כפר בהרי מרה שבמרכז דארפור, סודאן, כך לפי צבא שחרור סודאן (SLM), השולט בחלק גדול מן האזור. לפי עדי ראייה, התמוטטות הקרקע הגיעה בשני גלים בתוך מספר שעות, כאשר הגל השני קבר תושבים שניסו לסייע לפצועים מהגל הראשון. התמוטטויות נוספות התרחשו ב-1 וב-2 בספטמבר.

### מספר הקורבנות והדיווחים הנוגדים
התקבלו דיווחים סותרים לגבי מספר ההרוגים: משרד הבריאות הפדרלי דיווח כי רק שני בני אדם נהרגו, בעוד שרשויות אזרחיות המקושרות לצבא שחרור סודאן (SLM) העריכו כי יש לפחות 1,573 הרוגים. צבא ה-SLM אמר כי סביב 1,000 אנשים נהרגו, והוסיף כי מספר ההרוגים הוא הערכה ראשונית, והערכתם המוקדמת מצביעה על “מות כל תושבי הכפר”. ניצול אחד נמצא מאוחר יותר; קרוביו תיארו אותו במצב קומה לאחר שסבל ממספר שברים בשני רגליו ופציעה קשה בראש. עד 5 בספטמבר חולצו מן האתר 375 גופות. ארגון Save the Children דווח שכ-200 ילדים נמצאו בין ההרוגים. הארגון הבינלאומי להגירה (International Organization for Migration) אמר כי כ־150 אנשים הוטסו מן האזור בעקבות האירוע.

מפולת האדמה יוחסה על-ידי משרד המינרלים הסודני לגשמים הכבדים שירדו בשבוע האחרון של אוגוסט שהפכו את מדרונות ההר לבלתי יציבים. הכפר שנפגע היה ממוקם באזור הידוע בגידול פרי הדר. ה-SLM דיווח כי הושמדו כ-1,500 בתים ואבדו מעל 5,000 ראשי בקר.

### תיאורים סותרים וקשיי אימות
תמונות מהשטח הראו שני נחלים צרי־שוליים ברכס הרים המתכנסים לאזור רמה נמוכה יותר שבה נמצא הכפר. האו"ם בתחילה דיווח שהוא אישר שאותרו לפחות 370 מתים, וציין שקשה להעריך את היקף האירוע או את מספר ההרוגים המדויק בגלל מיקומו המרוחק. לאחר מכן עדכן את הערכתו כלפי מטה, והשתמש במילה "scores" (עשרות) מתוך סיבות שלא נחשפו. הארגון רופאים ללא גבולות הצביע על מלחמת האזרחים בסודאן כגורם המסבך את המצב. ה-SLM אמר שהאזור ניתן לגישה רק ברגל או על גבי חמורים.
## אחרית דבר
### תגובות ותיאום הסיוע הבינלאומי
התנועה לשחרור סודן/צבא שחרור סודאן (SLM) פנתה לאומות המאוחדות ולארגונים הומניטריים בינלאומיים בבקשה לסיוע בחילוץ גופות הרוגים. מנהיג ה-SLM, עבד אל-ואחד מוחמד נור, אמר שהתושבים בכפרים אחרים חוששים מאסון דומה. תנועת SLM האשימה שגורמים מממשל עומר אל-בשיר, הממונים על ידי הצבא הלאומי של סודן (SAF) שבממשלה היושבת בפורט סודאן, מפיצים מידע כוזב (דיסאינפורמציה) במטרה להמעיט בחשיבות האסון. ארגון Save the Children שלח צוות של 11 עובדים כולל סיוע הומניטרי לטראסין ב-4 בספטמבר כשאנשיו רכובים על חמורים. לאחר מסע של שש שעות מגולו הצוות הגיע לטראסין. ב-8 בספטמבר הגיע צוות הערכה בין-סוכנותי שכלל נציגים מהאו״ם לאזור שנפגע.

### תגובות והתחייבויות ממשלתיות
שתי הממשלות המתחרות, בראשות הסיעות העיקריות במלחמת האזרחים — הכוחות המזוינים של סודאן (SAF) וכוחות התמיכה המהירה (Rapid Support Forces) — התחייבו לספק סיוע לנפגעים. האיחוד האפריקאי קרא להפסקת אש כדי לאפשר העברת סיוע הומניטרי. ב־2 בספטמבר, הממשלה המזוהה עם ה-SAF הודיעה שהיא תמשיך לפתוח את מעבר הגבול אַדְרֶה עם צ'אד עד סוף השנה, מתוך זיקה לאסון מפולת האדמה.

## קישורים חיצוניים

* 
* להביב: הכפר טראסין נמחק במפולת בסודאן
* Sudan: Floods - Jul 2025 
* 
* 
* 
* 
* 

## הערות שוליים

קטגוריה:סודאן
קטגוריה:סודאן: גאוגרפיה
קטגוריה:דארפור
קטגוריה:2025 באפריקה
מלך הלילה (סדרת טלוויזיה)

**מלך הלילה** (ברוסית: **Царь ночи**) היא סדרת דרמה היסטורית רוסית, בכיכובם של יליזבטה בויארסקיה וולדימיר ודוביצ'נקוב, בהפקת שירות הסטרימינג PREMIER.

תחילת המאה ה-20, סנט פטרסבורג. לאחר מות אביהם, אח ואחות צעירים, יעקב וסופיה, נפרדים. כדי להיפגש שוב, עליהם לנווט בין כנופיות רחוב, המחתרת המהפכנית, התככים של המשטרה הפוליטית והחברה הגבוהה, ולמצוא את עצמם במרכז מזימה שמטרתה להשמיד את האימפריה הרוסית.
## עלילה
תחילת המאה ה-20. מלחמת רוסיה-יפן השפיעה עמוקות על החיים ב. סמכותו של ניקולאי השני מתערערת, מספר רב של עניים ומקופחים נוהרים לערים והמצב החברתי-פוליטי מסלים. אח ואחות יעקב וסופיה, נפרדים לאחר מות אביהם. כדי להיפגש שוב, עליהם להתגבר על ניסיונות רבים, להסתבך בתככים פוליטיים ומאבקי כוח, מבלי לדעת שכעדים לקנוניות ולמזימות הללו, הם למעשה הולכים על חבל דק.

המוח מאחורי המזימה המחרידה נגד המדינה הוא הפקיד אלכסיי רזדורסקי, המשוכנע בעיוורון ששיטותיו יובילו לגאולת המדינה, למרות הזוועות שמוכרחות לבוא אם תוכניותיו יבוצעו. הוא משתמש בערמומיות ביעקב, הנחשב על ידי רבים למרפא עממי, כמו גם באמנית הנוכלת אדל, שמטרתה לזכות באמונו של הבוס של רזדורסקי, ירמייב. כולם רודפים את מטרותיהם, הנאצלות ברובן, אך דווקא בקונפליקט המרכזי ניתן להבחין בתנאים המוקדמים לנפילתה של האימפריה הרוסית.
## צוות שחקנים
* יליזבטה בויארסקאיה - אדל
* ולדימיר ודוביצ'נקוב - ירמייב
* מקסים מיטיאשין - אלכסיי רזדורסקי
* אלכסיי יארמישצ'וק - יעקב
* אליסה רייפר - סופיה
## סקירה
### תקופת שידור מקורית

## קישורים חיצוניים
* 

קטגוריה:סדרות טלוויזיה רוסיות שעלו לשידור בשנות ה-2020
קטגוריה:סדרות דרמה רוסיות
קטגוריה:תוכניות טלוויזיה שמתרחשות בסנקט פטרבורג
קטגוריה:האימפריה הרוסית בתרבות
קטגוריה:תוכניות טלוויזיה שמתרחשות ברוסיה
קטגוריה:סדרות דרמה היסטוריות רוסיות
עומרי שיף

**עומרי שיף** (נולד ב-10 בנובמבר 2000) הוא אתלט ישראלי, אלוף ישראל (2021) בריצת 400 מטר ו-4 פעמים ברציפות אלוף ישראל (2022, 2023, 2024 ו-2025) ושיאן ישראל בריצת 400 מטר משוכות.

## ביוגרפיה
שיף מתאמן בקבוצת לידר ירושלים, מתאמן בהדרכתו של אסף לוזון.

### 2018
באליפות ישראל שנערכה באצטדיון הדר יוסף בתחילת יולי זכה במדליית ארד בריצת 400 מטר משוכות בתוצאה של 53.52 שניות, אחרי אדם יעקובי מהפועל חולון 52.29 שניות ומאור סגד מאתלטי הנגב (53.51 שניות)

### 2019
באליפות ישראל שנערכה באצטדיון הדר יוסף בסוף יולי זכה במדליית ארד בריצת 400 מטר משוכות בתוצאה של 52.83 שניות, אחרי מאור סגד (50.88 שניות) ואדם יעקובי (51.12 שניות).

### 2021
#### אלוף ישראל
באליפות ישראל שנערכה באצטדיון הדר יוסף ביוני הוא זכה בשתי מדליות, זהב וכסף. מדליית זהב בריצת 400 מטר בתוצאה של 48.20 שניות מוחמד אבו ענזה (48.42 שניות) וערן סיבוני (48.50 שניות) ומדליית כסף בריצת 400 מטר משוכות בתוצאה של 53.05 שניות, אחרי אדם יעקובי (51.62 שניות) ולפני חברו לאגודה מעין פז (56.66 שניות).

### 2022
באליפות ישראל שנערכה באצטדיון גבעת רם שבירושלים בסוף יוני זכה בשתי מדליות, זהב וארד. מדליית זהב בריצת 400 מטר משוכות בתוצאה של 51.22 שניות, לפני אדם יעקובי (51.50 שניות) ונוח יאסקי מאתלטי הנגב (53.46 שניות). מדליית ארד בריצת 200 מטר בתוצאה של 21.45 שניות, אחרי בלסינג אפריפה (20.70 שניות) ואביב קופלר (21.42 שניות), שניהם ממכבי תל אביב.

### 2023
באליפות ישראל שנערכה באצטדיון גבעת רם בסוף יולי זכה במדליית זהב בריצת 400 מטר משוכות בתוצאה של 50.77 שניות, לפני נוח יאסקי (53.33 שניות) וחברו לאגודה איוון אנדריינקו (54.41 שניות).

### 2024
באליפות ישראל שנערכה באצטדיון הדר יוסף בסוף יוני זכה בשתי מדליות, זהב וכסף. מדליית זהב בריצת 400 מטר משוכות בתוצאה של 50.83 שניות, לפני מתן דן ממכבי ראשון לציון (52.69 שניות) ואדם יעקובי (52.83 שניות). מדליית כסף בריצת 200 מטר בתוצאה של 21.35 שניות, אחרי בלסינג אפריפה ממכבי תל אביב (20.82 שניות) ולפני דור קולביץ אף הוא ממכבי תל אביב (21.76 שניות).

### 2025
באליפות אירופה לאומות שנערכה במריבור שבסלובניה ב-29 ביוני 2025 קבע יחד עם שני זכאי, מוחמד אבו ענזה וגל נתנאל שיא ישראל חדש של 3:24.04 דקות בריצת שליחים 4x400 מטר משולב.

באליפות ישראל שנערכה באצטדיון גבעת רם ב-31 ביולי הוא זכה במדליית זהב בריצת 400 מטר משוכות בשיא אישי חדש של 50.15 שניות, לפני מתן דן (52.27 שניות) ואדם יעקובי (52.67 שניות).

#### סגן אלוף הבלקן
באליפות הבלקן שנערכה בוולוס, יוון ב-26 ביולי הוא זכה במדליית כסף בריצת 400 מטר משוכות בתוצאה של 50.22 שניות, אחרי ניקלס שטרומאייר-דנגל מאוסטריה (49.87 שניות) ולפני מיטיה זובין מסלובניה (50.67 שניות)
#### שיאן ישראל
בתחרות גראנד סלאם שנערכה בירושלים ב-14 באוגוסט הוא סיים שלישי בריצת 400 מטר משוכות בשיא ישראלי חדש של 49.82 שניות, אחרי דוד דלגדו מספרד (49.42 שניות) ודימיטיר פטריק מסלובקיה (49.64 שניות), שיפור לשיא הישראלי הוותיק בן 34 השנים של אלכסיי בזרוב (49.87 שניות).

## חיים אישיים
שיף מתגורר בהוד השרון.

## שיאים אישיים
### אצטדיון
* ריצת 400 מטר משוכות: 49.82 שניות (2025), **שיא ישראל**

## קישורים חיצוניים
* עומרי שיף, באתר התאחדות האתלטיקה הבין-לאומית
* עומרי שיף, באתר לוגליג
* 

## הערות שוליים

קטגוריה:אתלטים ישראלים
קטגוריה:שיאני ישראל באתלטיקה
קטגוריה:אלופי ישראל בריצת 400 מטר משוכות
קטגוריה:ישראלים שנולדו ב-2000
לישון (סיפור קצר)

"**לישון**" (ברוסית: Спать хочется) הוא סיפור קצר משנת 1888 מאת אנטון צ'כוב.

## עלילה
וארקה, אומנת בת 13, יושבת כל הלילה ליד העריסה ומנדנדת את התינוק אשר צורח בה, תוך שהיא עצמה מנסה נואשות לא להירדם, בידיעה שהיא תקבל מכות קשות על ידי אדוניה על הזנחת עבודתה. התינוק עדיין לא מפסיק לצרוח, כשהילדה, בעיניים פקוחות למחצה, נזכרת בזוועות שעברה: אביה גוסס מבקע ואמה מתחננת לסיוע בצידי הדרך; אביה של וארקה מת ווארקה עצמה מנסה להכחיש את הזוועה ביער כשראשה מוטח בעץ ליבנה, ווארקה מבינה שנרדמה בעבודתה והוכתה בידי הסנדלר, בעל הבית. הלילה ללא שינה נגמר, ומגיע היום המלא בעבודות קטנות ומלוכלכות ובסידורים בלתי פוסקים. לאחר מכן, עוד לילה ובו התינוק צורח. כעת, כמעט הוזה, הילדה מתחילה להאמין שהשורש האמיתי של הרוע בחייה האומללים הוא התינוק הצורח. לאחר שמצאה פתרון קל, צחקה, גחנה מעל לתינוק, חנקה אותו, ונרדמה על הרצפה כשחיוך על פניה.

## ראו גם
*אנטון צ'כוב

## הערות שוליים

קטגוריה:סיפורים קצרים מאת אנטון צ'כוב
קטגוריה:יצירות משנת 1888
סמל הרפובליקה העממית של דונצק

**סמל [[הרפובליקה העממית של דונצק|הרפובליקה העממית של דונייצק]]** (DPR) מציג נשר דו-ראשי מוזהב המחזיק מגן אדום על חזהו, עם רקע שחור, פסים אופקיים לבנים ודגל כחול עליון. הנשר מתואר ללא כתר ואוחז במגן.
## תיאור
נשר דו-ראשי: הנשר הזהוב בעל שני הראשים הוא סמל משמעותי, ששימש בעבר על דגלי כמה משרדים ומחלקות רוסיים. מגן: על חזה הנשר יש מגן אדום,  הנשר על סמל המדינה מתואר ללא כתר. רקע: העיצוב כולל רקע שחור עם פסים אופקיים לבנים, ודגל כחול בחלקו העליון עם הכיתוב "ДОНЕЦКАЯ НАРОДНАЯ РЕСПУБЛИКА" (תרגום: "רפובליקת העם של דונייצק"). הקשר היסטורי ומעמד משפטי: סמל הרפובליקה העממית של דונייצק שימש לראשונה על כרזות קמפיין לפני משאל העם על העצמאות במאי 2014. גרסה חדשה של סמל המדינה אושרה ב-21 ביוני 2014, שהיא הגרסה הנוכחית. הרפובליקה העממית של דונצק היא מדינה שהוכרה על עצמה על ידי מספר מצומצם של מדינות, בעיקר רוסיה. רוב המדינות החברות באו"ם רואות את השטח כחלק מאוקראינה.

## קישורים חיצוניים

קטגוריה:הרפובליקה העממית של דונצק
רובל סובייטי

**הרובל הסובייטי** היה המטבע של ברית המועצות. הוא הוצג בשנת 1922 והחליף את הרובל הרוסי הקיסרי. רובל אחד חולק ל-100 קופיקות. שטרות ומטבעות סובייטיים יוצרו על ידי המפעל המאוחד הממלכתי הפדרלי (או גוזנאק) במוסקבה ובלנינגרד.

בנוסף לרובלים רגילים במזומן, הונפקו גם סוגים אחרים של רובלים, כגון מספר צורות של רובל להמרה, רובל להעברה, רובל סליקה, צ'ק רובל וכו'; כמו כן, מספר צורות של רובלים וירטואליים (הנקראים "רובל ללא מזומן", безналичный рубль) שימשו לחשבונאות בין-ארגונית ולסגירה בינלאומית באזור Comecon.

בשנת 1991 התפרקה ברית המועצות הופסק השימוש במטבע בברית המועצות.

ב-1992 השתמשו במטבעות רובל סובייטי ורובל רוסי ברוסיה באופן לא רשמי.

בשנת 1993 הוחלף הרובל הסובייטי ברובל הרוסי באופן רשמי למרות שהרובל הרוסי הראשון נוצר ב-1992.

## קישורים חיצוניים

## גלריה
ממוזער
ממוזער
ממוזער

קטגוריה:ברית המועצות: כלכלה
קטגוריה:מטבעות שיצאו משימוש
עומר פרנקל

**עומר פרנקל** (נולד ב-5 במאי 1972 בחיפה) הוא קריין רדיו וטלוויזיה, מגיש חדשות, מדבב, מלחין ומנצח ישראלי.

## ביוגרפיה
עומר השלים תואר שני בניצוח בבית הספר למוזיקה ע"ש בוכמן-מהטה באוניברסיטת תל אביב, עם המורים מנדי רודן, נעם שריף, ואג פפיאן, יואב תלמי ואבנר איתי. מאז שנת 2020 הוא משמש כעורך הראשי של תחנת הרדיו "כאן קול המוזיקה".

בשנים 2013–2018 התגורר בברלין כדי לפתח את קריירת הניצוח שלו ולהשתלב בסצנת המוזיקה המקומית. בשנת 2015 הוצע לו להוביל את מקהלת הנערים היהודית של ברלין, ובשנת 2016 מונה למנהל המוזיקלי והמנצח של "המקהלה העברית ברלין".

בדצמבר 2017 ניצח פרנקל על גרסה גרמנית של המחזמר "פנטום האופרה" בסיבוב הופעות שנמשך שלושה חודשים וכלל למעלה מ־50 הופעות בגרמניה, אוסטריה ושווייץ. בשנת 2018 ניצח על בכורת הבלט סינדרלה מאת עלמה דויטשר בפסטיבל ID בברלין.

בישראל שימש כמנהל המוזיקלי של "תזמורת עמק חפר", וניצח כמנצח אורח על התזמורת הסימפונית חיפה, תזמורת קלאסיקה רחובות, תזמורת האופרה הקאמרית אשדוד, תזמורת הקמפוס, תזמורת המושבות, והתזמורת הסימפונית של בית הספר למוזיקה ע"ש בוכמן-מהטה.

כחבר־זמר באנסמבל זמרי קולגיום השתתף במגוון קונצרטים, בהם פסטיבל אבו גוש ופסטיבל ישראל, וכן בהופעות בגרמניה, אוסטריה ואיטליה.

כקריין השתתף בהפקות בימתיות שונות, בהן "מעשה בחייל" מאת סטרווינסקי, "המדריך לתזמורת לבני הנעורים" מאת בריטן עם התזמורת הפילהרמונית הישראלית, "חלום ליל קיץ" מאת מנדלסון, "חליל הקסם" מאת מוצרט, "פטר והזאב" מאת פרוקופייב עם התזמורת הסימפונית חיפה, כה אמר זרתוסטרא מאת שטראוס, ועוד.

כמדבב דיבב בסדרות צבי צב וחבריו, ערוץ הכלבים, רחוב סומסום – שארע סימסים והרפתקאותיו של טובטוב הגמד.

כמלחין לתחום הקולנוע והמדיה כתב פסקולים לסרטים דוקומנטריים, סרטים קצרים והפקות טלוויזיה, ובחלקם אף שימש כמעצב פסקול.

בשנת 2018 סיים פרויקט של הקלטת כל ספרי התנ"ך – 929 פרקים בסך הכול – כקריין.

בשנת 2024 ניצח עומר פרנקל על הקנטטה "שקט אין-סופי" מאת יוסף ברדנשווילי שהוזמנה על ידי תאגיד השידור הישראלי. היצירה בוצעה על ידי התזמורת הסימפונית ירושלים ובהשתתפות הזמרים אפרת גוש ואליאב זוהר. כמו כן השתתפו ביצירה אנסמבל קולות נשים נעמה.

## קישורים חיצוניים
* 
* עומר פרנקל, במיזם "אישים" לתיעוד היצירה הישראלית
* עומר פרנקל, באתר "קולאז' קריינים"

## הערות שוליים

קטגוריה:קריינים ישראלים
קטגוריה:מדבבים ישראלים
קטגוריה:מגישי חדשות ישראלים
קטגוריה:מלחינים ישראלים
קטגוריה:מנצחים ישראלים
קטגוריה:סגל תאגיד השידור הישראלי - שידורי הרדיו
קטגוריה:בוגרי אוניברסיטת תל אביב: מוזיקה
קטגוריה:ישראלים שהיגרו לגרמניה
קטגוריה:חיפה: אישים
קטגוריה:ישראלים שנולדו ב-1972
תאוריית האימוץ

**תאוריית האימוץ** (אדופציוניזם - Adoptionism) היא גישה כריסטולוגית בנצרות, שהוכרזה מספר פעמים ככפירה, על פיה ישו לא היה בנו הטבעי של אלוהים אלא בנו המאומץ או (בגרסה אחרת) שאלוהים רומם את ישו להיות בנו על ידי החזרתו מהמתים, פעולה זו היא שהעלתה את ישו למעמד אלוהי.

גישת האימוץ הייתה עמדה אחת מתוך שורה ארוכה של חילוקי דעות נוצריות על טיבו המדויק של ישו, ניסיון להסביר את הקשר בין ישו, גם כאדם לבין אלוהים האב. בכך היא שונה באופן משמעותי מהדוקטרינה של השילוש הקדוש שמאוחר יותר אושררה ידי המועצות האקומנית.

במאה השנייה, נוצרים שהגיעו מרקע פגאני והסתמכו על כתבי פאולוס ניסו לתמוך בגישה המונותאיסטית של האמונה הנוצרית מנקודת מבט פילוסופית יוונית ולא הסכימו לקבל את טבעו של ישו כאלוהים. גישת האימוץ שהייתה אחת מתוך זרמים אלו, הייתה פופולרית במאות הראשונה, השנייה והשלישית. הוכרזה ככפירה בסוף המאה ה-2 ונדחתה על ידי הסינודים של אנטיוכיה (Synods of Antioch) וועידת ניקיאה, שהגדירה את הדוקטרינה האורתודוקסית של השילוש הקדוש וזיהתה את ישו כבן האלוהים.

לפי גישה זו, ישו לא היה בן האלוהים, אלא אלוהים האב אימץ את ישו כבן בשל מידותיו הנעלות, כאשר זה טבל בירדן, מכאן שישו היה אדם בשר ודם שאומץ בזכות מידותיו הנעלות והועלה לדרגה אלוהית. דעה זו הייתה רווחת עד שלהי המאה ה-8, כיוון שהיו רבים שלא יכלו להשלים עם קיומן של תכונות אנושיות.

על פי אפיפניוס מסלמיס המסתמך על האביונים, ישו נבחר בגלל המסירות ללא רבב לרצונו של אלוהים, פעולה זו נעשתה בטבילתו, עלייתו לשמיים או תחייתו של ישו.

גישת האימוץ מכחישה את קיומו מראש הנצחי (pre-existence) של ישו, ועל אף שישו מאשר את אלוהותו לאחר אירועים בחייו. תחת גישת האימוץ ישו הוא אלוהים מאז ולתמיד, אף על פי שהוא אינו שווה לאב.

הגבולות בין גישת האימוץ לבין מונרכיאניזם דינמי (זרם שמייסדו היה פאולוס מסמוסטה) הם מטושטשים אף על פי ששתי תיאוריות אלו מוגדרות כגישות כריסטולוגיות נפרדות.

## הערות שוליים

קטגוריה:כריסטולוגיה
קטגוריה:תאולוגיה נוצרית
באיאפו אנדורי

**באיאפו ס. אנדורי** (באנגלית: **Bayapo S. Ndori**; נולד ב-20 ביוני 2000) הוא אתלט בוטסואני, זוכה מדליית ארד באליפות העולם (טוקיו 2025) בריצת 400 מטר. סגן אלוף אולימפי (פריז 2024) וזוכה מדליית ארד (טוקיו 2020) בריצת שליחים 4x400 מטר.

## ביוגרפיה
### 2021
#### מדליית ארד אולימפית
באולימפיאדת טוקיו  שנערכה באוגוסט הוא זכה במדליית ארד בריצת שליחים 4x400 מטר ביחד עם אייזק מקוואלה, באבולוקי תבה וזיבאן נגוזי
בתוצאה של 2:57.27 דקות, אחרי ארצות הברית (2:55.70 דקות) והולנד (2:57.18 דקות).

### 2024
#### סגן אלוף אולימפי
באולימפיאדת פריז שנערכה באוגוסט הוא זכה במדליית כסף בריצת שליחים 4x400 מטר ביחד עם קולן קבינאצ'יפי, אנתוני פסלה, ולטסיל טבוגו בתוצאה של 2:54.53 דקות, אחרי ארצות הברית שקבעה שיא אולימפי חדש של 2:54.43 דקות ולפני הממלכה המאוחדת (2:55.83 דקות). נוסף לכך, הוא סיים במקום תשיעי בריצת 400 מטר בתוצאה של 44.43 שניות.

### 2025
#### מדליית ארד באליפות עולם
באליפות העולם שנערכה בטוקיו, יפן בספטמבר 2025 הוא זכה במדליית ארד בריצת 400 מטר בתוצאה של 44.20 שניות, אחרי בן ארצו קולן קבינאצ'יפי שקבע שיא לאומי חדש של 43.53 שניות וג'רים ריצ'רדס מטרינידד וטובגו (43.72 שניות).

## שיאים אישיים
### אצטדיון
* ריצת 400 מטר: 44.10 שניות (2024)

## קישורים חיצוניים

קטגוריה:אצנים
קטגוריה:אתלטים בוטסואנים
קטגוריה:אתלטים באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:זוכי מדליית כסף אולימפית: אתלטיקה
קטגוריה:זוכי מדליית ארד אולימפית: אתלטיקה
קטגוריה:ילידי 2000
ויליאם תומפסון

**ויליאם הנרי תומפסון** (באנגלית: **William Henry Thompson**; 14 בדצמבר 1853 – 6 ביוני 1937) היה פוליטיקאי אמריקאי, איש המפלגה הדמוקרטית שכיהן כחבר הסנאט של ארצות הברית מטעם נברסקה.

## ביוגרפיה
תומפסון נולד 14 בדצמבר 1853 בעיר פריסוויל שבאוהיו. בשנים 1872–1875 למד באוניברסיטת אפר איווה שבפאייט, איווה, ולאחר מכן השלים את לימודיו בבית הספר למשפטים של אוניברסיטת איווה ב־1877 והוסמך כעורך דין באותה שנה. הוא החל לעסוק בעריכת דין בעיירה בראש קריק (כיום ארלינגטון), איווה. בשנת 1881 עבר לגרנד איילנד שבנברסקה, שם עסק בעריכת דין וגם בבנקאות.

בשנים 1887–1888 כיהן כתובע העירוני של גרנד איילנד. ב־1890 התמודד ללא הצלחה על מושב בבית הנבחרים של ארצות הברית בקונגרס ה־52. בשנת 1893 היה חבר מועצת הנאמנים של מכללת גרנד איילנד, ובשנים 1895–1898 כיהן כראש העיר. הוא היה חבר הוועדה הדמוקרטית הלאומית בשנים 1896–1900 ושוב בשנים 1920–1924.

ב־1902 התמודד לתפקיד מושל נברסקה אך הפסיד ל. לאחר מכן היה חבר בוועדת הקפיטול של נברסקה, שהופקדה על בניית בניין הקפיטול החדש. בשנים 1924–1931 כיהן כשופט משנה בבית המשפט העליון של נברסקה.

בשנת 1933, לאחר מותו של הסנאטור רוברט ב. האוול במהלך כהונתו, מינה אותו המושל צ'ארלס ברייאן למלא את מקומו בסנאט של ארצות הברית. תומפסון לא התמודד בבחירות המיוחדות שנערכו לאחר מכן, ובמקומו נבחר הדמוקרט ריצ'רד ס. האנטר.

תומפסון נפטר בגרנד איילנד שבנברסקה, ב־6 ביוני 1937, ונקבר בבית העלמין של העיר.

## קישורים חיצוניים
* 
* 

קטגוריה:אמריקאים ילידי אוהיו
קטגוריה:בוגרי אוניברסיטת אפר איווה
קטגוריה:בוגרי בית הספר למשפטים באוניברסיטת איווה
קטגוריה:חברי הסנאט של ארצות הברית מנברסקה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1853
קטגוריה:אמריקאים שנפטרו ב-1937
סעד וברח

הביטוי "**סעד וברח**" או "**אכל וברח**" מתאר אדם שלא שילם עבור ארוחה במסעדה. פעולה זו היא עבירה פלילית.

## תיאור הפעולה
פעולת "סעד וברח" כוללת הזמנת מזון במסעדה, צריכת המזון, ולאחריה יציאה מהמסעדה מבלי לשלם, לפני או אחרי הגשת הבקשה לתשלום.

הפעולה מכונה באנגלית "Dine and dash" ("לאכול ולהימלט"), אך בשפות אחדות קיים ביטוי ייחודי המתאר תופעה זו. בגרמנית – Zechprellerei, בצרפתית – Grivèlerie, בספרדית – Simpa (קיצור של "Sin pagar" – "בלי לשלם"), בהולנדית – Eetpiraterij ובסיציליאנית – Mariularìa.

## מקרים בולטים
[ממוזער|[קריקטורה של אדוארד דנדו סועד במסעדת צדפות בלונדון, 1830]]
בבריטניה נודע במאה ה-19 אדם בשם אדוארד דנדו  שנהג לאכול במסעדות לונדון מבלי לשלם. הוא אהב במיוחד לאכול צדפות עם לחם וחמאה. משנת 1826 עד 1832 הוא נעצר פעמים רבות, ובכל פעם שהשתחרר היה יוצא מיד שוב למסעדה, וסועד מבלי לשלם. באחד המקרים בהם הוא נעצר הוא נכלא בבידוד לאחר שגנב את מנת המזון של אסיר אחר. הוא מת בבית הסוהר במהלך מגפת הכולרה השנייה.

בבלגיה התפרסם המקרה של טיטוס קלרייסה, בן 35, שנהג להיכנס למסעדות, להזמין שלל מנות יקרות ולצאת מהמקום מבלי לשלם. הוא ביצע פעולות "סעד וברח" מעל ל-100 פעמים במשך חמש שנים. בשנת 2014 נרצח בדירתו בעיר גנט.

במהלך מגפת הקורונה בארצות הברית התרבו מקרי "סעד וברח" באמצעות חברות למשלוח מזון. נרשמו מקרים רבים שבהם בני אדם הזמינו כמויות אדירות של מזון ממסעדות, ולאחר מכן ביטלו את העסקה מול חברת האשראי. חלק מהמסעדות נאלצו להיסגר בשל כך.

בישראל תועדו מספר מקרי "סעד וברח" בשנות ה-60 של המאה ה-20. התופעה הפכה שוב לנפוצה בשנת 2025, בעיקר במסעדות לאורך חופי ישראל. בחודש יוני נכנסו שישה נערים למסעדה באשדוד, סעדו במקום בסך 640 ש"ח, וברחו מבלי לשלם. הנערים אותרו על ידי משטרת ישראל וזומנו לחקירה. מקרים דומים קרו במסעדות בבית ינאי, תל אביב, בת ים, ראשון לציון ומקומות נוספים. כמו כן, בעלי מסעדות בחיפה דיווחו על מקרים של תשלום בשטרות מזויפים.

## היבטים משפטיים
ברוב מדינות העולם פעולת "סעד וברח" היא עבירה פלילית שהעונש עליה הוא קנס או מאסר.

בחוקי הממלכה המאוחדת קיים סעיף פלילי ייחודי לפעולה זו, בשם "עזיבה ללא תשלום" . על אדם שהורשע בעבירה זו נגזר קנס כספי גבוה, ובמקרים מסוימים עד שנתיים מאסר. החוק הפלילי של הממלכה המאוחדת תקף גם באירלנד ובהונג קונג.

בארצות הברית פעולה זו היא עבירת הונאה, וההשלכות המשפטיות משתנות בהתאם למדינה. במדינת מישיגן, למשל, החוק קובע שעל עבירה זו ניתן לגזור עד 93 ימי מאסר, קנס בגובה עד 500 דולר אמריקאי ומאסר על תנאי למשך שנתיים.

בישראל נחשב מעשה של בריחה מתשלום במסעדה לעבירה פלילית תחת סעיף קבלת דבר במרמה (סעיף 415 לחוק העונשין), שעונשו המקסימלי הוא עד 3 שנות מאסר בפועל.

## הערות שוליים

קטגוריה:הונאה
קטגוריה:שירותי אירוח ואוכל
Number One Girl

"**Number One Girl**" (בעברית: "**ילדה מספר אחת**") הוא שיר של הזמרת הדרום קוריאנית ילידת ניו זילנד, רוזה. השיר יצא ב-22 בנובמבר 2024 דרך חברת התקליטים The Black Label ואטלנטיק רקורדס כסינגל השני מתוך אלבום הבכורה שלה *[[Rosie]]* (2024). השיר נכתב על ידי רוזה, יחד עם איימי אלן, מפיקי השיר הם ברונו מארס, די מייל, קרטר לאנג, דילן וויגינס ועומר פדי. השיר תואר כבלדת פסנתר פופ-פאנק סנטימנטלית, המשלבת אלמנטים של רוק קל.

הסינגל לווה בווידאו קליפ שבוים על ידי רוזה, בסגנון מצלמת וידאו רטרו. הקליפ מציג את רוזה משוטטת במקומות ליליים שונים בסיאול, כולל גשר ג'אמסו, ונקודת תצפית, כשהיא שרה למאהב אנונימי. רוזה שרה את השיר בלייב בפעם הראשונה בתוכנית "The Seasons: Lee Young-ji's Rainbow" של KBS2 ב-29 בנובמבר 2024. השיר זכה להצלחה בינונית, והגיע למקום ה-29 במצעד בילבורד גלובל 200 וזכה בחמשת המיקומים הראשונים בהונג קונג, מלזיה, סינגפור וטייוואן. הוא גם נכנס למצעדים במדינות כמו אוסטרליה, קנדה, דרום קוריאה ובריטניה.

## רקע וקידום
ב-18 באוקטובר 2024, רוזה הוציאה את השיר "Apt.", שיתוף פעולה עם הזמר האמריקאי ברונו מארס, כסינגל המוביל מתוך אלבום הבכורה שלה. השיר הפך להצלחה מסחרית, והגיע למקום הראשון ב-19 מדינות, כולל אוסטרליה וניו זילנד, כמו גם לעשרת המקומות הראשונים בבריטניה ובמצעד הבילבורד הוט 100 האמריקאי. ב-19 בנובמבר, הזמרת הכריזה על "Number One Girl" כסינגל השני באלבום *Rosie* דרך עמוד האינסטגרם שלה.

## קומפוזיציה ומילים
"Number One Girl" נכתב על ידי רוזה, איימי אלן, ברונו מארס, דרנסט אמיל השני, קרטר לאנג, דילן וויגינס ועומר פדי, הוא גם הופק על ידי חמשת האחרונים. השיר נכתב יום אחרי השתתפות באירוע, שאחריו רוזה מצאה את עצמה עוברת על תגובות שנאה ברשתות החברתיות. היא לא הצליחה לישון מפני שהייתה "אובססיבית למה שהאנשים האלה יגידו עליה". היא גם הודתה שהיא מרגישה "גועל" מעצמה והייתה בהכחשה כתוצאה מכך.

## שבחים
"Number One Girl" היה מועמד לפרס הבלדה בטקס פרסי המוזיקה ה-34 של סיאול.

## וידאו קליפ
הווידאו קליפ לשיר יצא לאור יחד עם הסינגל ב-22 בנובמבר 2024, הוא בוים על ידי רוזה. הקליפ, שהוקלט בסגנון של מצלמת וידאו רטרו, מראה את רוזה משוטטת בלילה ברחובות סיאול, סקייטפארק, ראש תצפית וגשר ג'אמסו, בעודה שרה למאהב אנונימי. ב-13 בפברואר 2025 יצא קליפ הופעה של השיר. הקליפ, שצולם בנואי-לה-גראן, הציג סצנות של רוזה משוטטת ב-"Les Espaces d'Abraxas" ורוקדת יחד עם רקדן נוסף.

## הופעה חיה
רוזה ביצעה את השיר בלייב לראשונה בתוכנית המוזיקה הלילית של "KBS2 ,"The Seasons: Lee Young-ji's Rainbow", בפרק ששודר ב-29 בנובמבר 2024. גרסת ההופעה החיה מהתוכנית הוצאה לאור כשיר בגרסה דיגיטלית מוגבלת של האלבום *Rosie* ב-10 בדצמבר 2024.

## קרדיטים
קרדיטים מעובדים מתוך הערות האלבום של *Rosie*.

### הקלטה
* הוקלט ב-Glenwood Place Recordings (ברבנק)
* מיקס באולפני MixStar (וירג'יניה ביץ')
* מאסטרינג ב-Sterling Sound (ניו יורק סיטי)

### אישים
* רוזה – קול, כתיבה
* ברונו מארס – כתיבה, הפקה
* קרטר לאנג – כתיבה, הפקה
* ד'מיל – כתיבה, הפקה
* דילו ויגינס – כתיבה, הפקה
* עומר פדי – כתיבה, הפקה
* איימי אלן – כתיבה
* סרבן גניאה – מיקס
* ברייס בורדון – עוזר מיקס
* כריס גרינגר – מאסטרינג
* וויל קווינל – מאסטרינג

## מיקומי שיא

## קישורים חיצוניים

## הערות שוליים

קטגוריה:שירי רוק קל
קטגוריה:בלדות פופ
קטגוריה:שירי לפידים
קטגוריה:שירים שהופקו על ידי עומר פדי
קטגוריה:שירים שנכתבו על ידי עומר פדי
קטגוריה:שירים שנכתבו על ידי איימי אלן
קטגוריה:שירי רוזה
קטגוריה:סינגלים בהוצאת אטלנטיק רקורדס
צ'ארלס דיטריץ'

**צ'ארלס הנרי דיטריץ** (באנגלית: **Charles Henry Dietrich**; 26 בנובמבר 1853 – 10 באפריל 1924) היה מושל נברסקה ה־11. הוא החל את דרכו במסחר ובבנקאות. לאחר כהונתו הקצרה כמושל, נבחר לסנאט של ארצות הברית וכיהן מ־1 במאי 1901 עד 3 במרץ 1905.

## ביוגרפיה
דיטריץ' נולד ב-26 בנובמבר 1853 בעיר אורורה שבאילינוי, והיה ממוצא גרמני. הוא למד בבתי הספר הציבוריים במדינתו, אך עזב את הלימודים בגיל שתים עשרה.
הוא נישא פעמיים: אשתו הראשונה, אליזבת סלייקר, נפטרה ב־1887. לאחר מותה נישא ב־27 באוקטובר 1909 למרגטה סטיוארט. בני הזוג חיו בהייסטינגס שבנברסקה.

בצעירותו עבד כפקיד בחנות לחומרי בניין בסנט ג'וזף שבמיזורי. לאחר מכן עבר לשיקגו ועסק בתחום חומרי בניין. בשנת 1875 עבר לדדווד שבטריטוריית דקוטה (כיום דקוטה הדרומית), עסק במסחר והוביל סחורות באמצעות בהמות משא בהרי בלאק הילס. בהמשך איתר ובבעלותו היה מכרה בשם "אורורה".

בשנת 1878 השתקע בהייסטינגס שבנברסקה, שם המשיך לעסוק במסחר ובבנקאות. דיטריץ' ייסד את "הבנק הלאומי הגרמני" בעיר ושימש כנשיאו בשנים 1887–1905. הוא גם כיהן כנשיא מועצת המסחר של הייסטינגס.

ב־1900 נבחר למושל נברסקה וכיהן בתפקיד מ־3 בינואר עד 1 במאי 1901. הוא התפטר מתפקידו כדי למלא את מקומו של הסנאטור הזמני ויליאם ו. אלן, שמונה לאחר מות הסנאטור מונרו הייוורד.

בסנאט כיהן מ־1 במאי 1901 עד 3 במרץ 1905. כהונתו נודעה בעיקר בשל עמדתו הפרו־אימפריאליסטית במסגרת ועדת לודג', שחקרה פשעי מלחמה במלחמת ארצות הברית–הפיליפינים. דיטריץ' לא התמודד לכהונה נוספת ב־1904.

לפני שנכנס רשמית לתפקידו בסנאט, קיבל דיטריך כסף מג'ייקוב פישר בתמורה למינויו של פישר לתפקיד מנהל דואר. בעקבות זאת הוגשו נגדו ונגד פישר כתבי אישום על קונספירציה לקבלת שוחד, קבלת שוחד, והתעשרות מהשכרת בניין לממשלה. עם זאת, השופט ונדוונטר קבע כי לא ניתן להעמיד את דיטריץ' לדין, שכן המעשה אירע לאחר שנבחר לסנאט אך לפני שהושבע רשמית ב־2 בדצמבר 1901. כל האישומים בוטלו, והוא המשיך לכהן כסנאטור.

דיטריך פרש לחיים פרטיים ב־1905 ונפטר בהייסטינגס שבנברסקה, ב-10 באפריל 1924.

## קישורים חיצוניים

* 
* 

קטגוריה:אמריקאים ילידי אילינוי
קטגוריה:אורורה (אילינוי): אישים
קטגוריה:מושלי נברסקה
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית מנברסקה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1853
קטגוריה:אמריקאים שנפטרו ב-1924
אלמר ברקט

**אלמר ג'ייקוב ברקט** (באנגלית: **Elmer Jacob Burkett**; 1 בדצמבר 1867 – 23 במאי 1935) היה מחנך, עורך דין ופוליטיקאי אמריקאי, שכיהן במשך שש כהונות כחבר בית הנבחרים וכסנאטור מטעם נברסקה בשנים 1899–1911.

## ביוגרפיה
ברקט נולד ב-1 בדצמבר 1867 בחווה סמוך לעיר גלנווד שבאיווה. הוא למד בבתי הספר הציבוריים, השלים את לימודיו בקולג' טבור בשנת 1890, ובשנת 1893 סיים ללמוד בבית הספר למשפטים של אוניברסיטת נברסקה. בשנים 1890–1892 שימש כמנהל בתי הספר הציבוריים בעיירה ליי שבנברסקה. ב־1893 הוסמך כעורך דין והחל לעסוק בעריכת דין בעיר לינקולן. בין השנים 1895–1905 שימש נאמן של קולג' טבור.

בשנים 1896–1898 כיהן כחבר בבית הנבחרים של נברסקה.

ברקט נבחר מטעם המפלגה הרפובליקנית לבית הנבחרים של ארצות הברית לשלושה קונגרסים רצופים (1899–1905). לאחר מכן נבחר שוב, אך התפטר עם תחילת כהונתו במרץ 1905 כדי לעבור לסנאט.

הוא כיהן כסנאטור בשנים 1905–1911. במהלך כהונתו כיהן כיושב ראש ועדת הפיצויים על פגיעות באינדיאנים (בקונגרס ה־59), וכן כיו"ר ועדת מסילות הברזל הפסיפיות (מאז ינואר 1907 בעקבות פטירת קודמו בתפקיד ועד סוף כהונתו בקונגרסים ה־60 וה־61). ב־1910 לא הצליח להיבחר מחדש.

לאחר סיום כהונתו שב לעסוק בעריכת דין בלינקולן. בשנת 1912 דחה הצעה להתמודד על משרת מושל נברסקה, אך ניסה ללא הצלחה לקבל את מועמדות המפלגה הרפובליקנית לתפקיד סגן הנשיא, לאחר פטירתו של סגן הנשיא המכהן ג'יימס שרמן.

ברקט נפטר בלינקולן ב־23 במאי 1935, ונקבר בבית העלמין ויוקה בעיר.

## קישורים חיצוניים

* 
* 

קטגוריה:אמריקאים ילידי איווה
קטגוריה:בוגרי בית הספר למשפטים באוניברסיטת נברסקה–לינקולן
קטגוריה:חברי בית הנבחרים של ארצות הברית מנברסקה
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הסנאט של ארצות הברית מנברסקה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1867
קטגוריה:אמריקאים שנפטרו ב-1935
שערי שמים פתח

**שערי שמים פתח** הוא שיר בסוגת המוזיקה החסידית בביצוע הזמר זאנוויל ויינברגר ומקהלת מלכות. יצא ב-4 בספטמבר 2018.

## רקע וכתיבה
השיר יצא לאור ב-4 בספטמבר 2018, ערב ראש השנה. מילות הבית של השיר לקוחות מתוך סליחות ליום שני, והפזמון לקוח מתוך פיוטי הושענות שנאמרים בהושענא רבה. השיר הולחן על ידי פנחס ביכלר והופק על ידי המוזיקאי יענקי לנדאו. השיר זכה לפרסום לאחר שבוצע באירוע של ארגון דרשו.

## ביצועים
מלבד הביצוע המקורי של זאנוויל וינברגר השיר בוצע פעמים רבות, כקאברים או כביצועי לייב בהופעות.

## קישורים חיצוניים
* 
* 
*  (ביצוע לייב)
* 

## הערות שוליים

קטגוריה:שירים בעברית
קטגוריה:סליחות
ג'ורג' א. ספנסר

**ג'ורג' אליפז ספנסר** (באנגלית: **George Eliphaz Spencer**; 1 בנובמבר 1836 – 19 בפברואר 1893) היה פוליטיקאי אמריקאי וחבר הסנאט של ארצות הברית מטעם מדינת אלבמה, אשר שירת גם כקצין בצבא האיחוד במהלך מלחמת האזרחים האמריקאית.

## ביוגרפיה
ספנסר נולד בצ'מפיונס שבניו יורק, להוריו גורדון פרסיבל ודבורה מאלורי ספנסר. הוא התחנך בקולג' מונטריאול שבקנדה, ולאחר שעבר לאיווה, עסק בלימודי משפטים. במהלך בהלת הזהב של פייקס פיק עבר לזמן קצר לטריטוריית קולורדו, שם, בנובמבר 1859, ייסד את העיירה ברקנרידג' ובשנים 1859–1860 התגורר בעיר גולדן. בשנת 1862 נישא לסופרת האנגלית בלה זילפה.

במהלך מלחמת האזרחים האמריקאית התגייס ספנסר לצבא האיחוד כקפטן ב־16 באוקטובר 1862. בעת שירותו בצוותו של בריגדיר גנרל גרנוויל מ. דודג', ביקש לעבור לרגימנט הפרשים הראשון של אלבמה – יחידת מתנדבים של תומכי האיחוד מדרום ארצות הברית – שלא היה לה מפקד קבוע. הוא קיבל דרגת קולונל ופיקד על הרגימנט מ־11 בספטמבר 1863 ועד להתפטרותו ב־5 ביולי 1865.

לאחר המלחמה עבר לאלבמה ועסק בעריכת דין. אשתו מתה בשנת 1867 מטיפוס הבטן. בתקופה מסוימת כיהן כרשם בפשיטות רגל עבור המחוז הרביעי של אלבמה.

לאחר חזרת אלבמה לאיחוד נבחר ספנסר לסנאט מטעם המפלגה הרפובליקנית, וכיהן בתפקיד בין 13 ביולי 1868 ל־3 במרץ 1879. חברי הקו קלוקס קלאן ותומכיהם האשימו אותו בשחיתות ובחלוקת מינויים פוליטיים לתומכיו בקונגרס, אך הוא הכחיש טענות אלו.

בעזרת תמיכתו של מפקדו לשעבר, מייג'ור גנרל דודג', מונה ספנסר לנציב ברכבת יוניון פסיפיק. בשנת 1877 נישא לשחקנית מיי נונייז, שהייתה אחייניתו וקרויה על שמו של גנרל הקונפדרציה בעל היד האחת, ויליאם וינג לורינג. בני הזוג חיו שנתיים בחווה בנבדה, שם עסקו בכרייה, ולאחר מכן השתקעו בוושינגטון די. סי. בסביבות שנת 1880.

ספנסר נפטר בוושינגטון די. סי. ב־19 בפברואר 1893, בגיל 56, ונקבר בבית הקברות הלאומי ארלינגטון שבווירג'יניה.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:גנרלים בצבא האיחוד
קטגוריה:חברי הסנאט של ארצות הברית מאלבמה
קטגוריה:סנאטורים חברי המפלגה הרפובליקנית
קטגוריה:עורכי דין אמריקאים במאה ה-19
קטגוריה:אישים הקבורים בבית הקברות הלאומי ארלינגטון
קטגוריה:אמריקאים שנולדו ב-1836
קטגוריה:אמריקאים שנפטרו ב-1893
מסיבת הנוסעים בזמן של הוקינג

[ממוזער|[סטיבן הוקינג בשנת 2008]]
**מסיבת הנוסעים בזמן של הוקינג** הייתה מסיבה ב-28 ביוני 2009, שבה אירח האסטרופיזיקאי הבריטי סטיבן הוקינג נוסעים בזמן באוניברסיטת קיימברידג'. הפיזיקאי דאג לבלונים, שמפניה וכיבוד, אך לא שלח את ההזמנות עד ליום למחרת, לאחר סיום המסיבה.

המסיבה נערכה במכללת גונוויל וקאיוס ברחוב טריניטי במרכז העיר קיימברידג' () בשעה 12:00 לפי זמן אוניברסלי ב-28 ביוני 2009. בהכנות לאירוע, אמר הוקינג שהוא מקווה שעותקים של ההזמנה ישרדו במשך אלפי שנים, וכי "יום אחד מישהו שחי בעתיד ימצא את המידע וישתמש במכונת זמן מסוג חור תולעת כדי לחזור למסיבה שלי, ויוכיח שמסע בזמן יהיה באחד הימים אפשרי".

בהזמנות נכתב כי הקורא "מוזמן בחום לקבלת פנים לנוסעים בזמן" וכי אין צורך בהרשמה מראש. הוקינג חיכה בחדר כמה שעות לפני שעזב, ואף מבקר לא הגיע. הוא ראה באירוע "הוכחה ניסיונית לכך שמסע בזמן אינו אפשרי".

הסברים אפשריים להיעדר משתתפים כוללים:
* מסע בזמן לשנת 2009 הוא בלתי אפשרי או מעולם לא הושג על ידי האנושות.
* חזרה בזמן יוצרת ציר זמן מקביל שלו אין השפעה על הציר המקורי.
* רישומי המסיבה אבדו.
* נוסעים בזמן מקבלים את ההזמנה ומחליטים שלא להשתתף.

במהלך הגרלה על מקומות ציבוריים בהלווייתו של הוקינג בשנת 2018, עזבונו איפשר לאנשים עם תאריכי לידה עד 31 בדצמבר 2038 להירשם לכרטיסים, באומרו כי הם "לא יכולים לשלול את האפשרות של מסע בזמן".

## הערות שוליים

קטגוריה:סטיבן הוקינג
קטגוריה:מסע בזמן